Commander Keen

Commander Keen on id Softwaren luoma tietokonepelihahmo ja tietokonepelisarja. 

Commander Keen -pelien pääosassa on Billy Blaze -niminen violettipaitainen poika, joka on varustettu jalkapallokypärällä, laserpistoolilla ja hyppykepillä. Pelit sijoittuvat lähinnä avaruuteen eri planeetoille, joissa Billy seikkailee. Pelit ovat hyvin perinteisiä tasohyppelyjä, mutta merkittäväksi ne teki PC-peleissä lähes ennennäkemättömän hieno EGA-grafiikka näytönvierityksineen ja shareware-levitysmuoto, jota id Software käytti myöhemmin Wolfenstein 3D:ssä ja Doomissa.

Keen-pelit 
Seitsemän Commander Keen -peliä julkaistiin MS-DOS-alustalle. Pelit on jaettu sarjoihin, joiden ensimmäinen jakso oli yleensä saatavilla shareware-levitysmuotoa käyttäen. Kahdeksas Commander Keen -peli julkaistiin Game Boy Color -alustalle.

Commander Keen in Invasion of the Vorticons
Invasion of the Vorticons julkaistiin joulukuussa 1990. Kyseisen trilogian julkaisi Apogee Software shareware-levitysmuotoa käyttäen. Käytännössä tämä tarkoitti sitä, että ensimmäinen episodi oli vapaasti levitettävissä mutta toinen ja kolmas maksullisia.
1. Marooned on Mars
Commander Keenin tutkiessa Mars-planettaa pahat Vorticonit varastavat neljä tärkeää komponenttia hänen aluksestaan. Vorticonit piilottavat nämä ympäri Marsin kaupunkeja ja Keen kohtaa erilaisia avaruusolentoja ja robotteja yrittäessään saada puuttuvat komponentit takaisin. Kyseisessä episodissa hän myös löytää tavaramerkikseen muodostuneen hyppykepin.

2. The Earth Explodes
Löydettyään aluksensa komponentit Commander Keen on matkalla takaisin maahan vain huomatakseen, että Vorticonien emäalus leijuu maapallon yllä. Kyseinen alus on varustettu kahdeksalla tehokkaalla Tantalus Ray X-14 -tykillä, jotka on tähdätty maapallon tärkeisiin maamerkkeihin. Tehtävänä on deaktivoida nämä vaaralliset aseet.

3. Keen Must Die!
Keen matkustaa Vorticonien kotiplaneetalle löytääkseen pahamaineisen ja mystisen Grand Intellectin, jonka käskystä Vorticonit ovat yrittäneet hyökätä maapallolle. Episodissa päämääränä on tuhota Grand Intellect.

Commander Keen in Keen Dreams
Keen Dreams julkaistiin kesällä 1991. Softdiskin kautta peli oli aluksi ainoastaan saatavilla maksusta, mutta elokuussa 1992 episodi julkaistiin shareware-levitysmuotoa käyttäen.
3,5. Keen Dreams
Kieltäydyttyään syömästa vihanneksia, joita hänen vanhempansa hänelle tarjosivat, Commander Keen menee nukkumaan. Yhtäkkiä hän löytää itsensä ihmeellisestä Tuberian valtakunnasta. Valtakunnan johtaja kuningas Boobus Tuber on vanginnut sinne myös muita nukkuvia lapsia. Kyseisessä episodissa tavaramerkiksi muodostuneet laserpistooli ja hyppykeppi eivät ole käytettävissä, vaan aseena käytetään kukkataikavoimaa, joka väliaikaisesti muuttaa viholliset kukiksi.

Kyseisestä episodista on myös tehty käännos Android-alustalle. Käännös julkaistiin 10. kesäkuuta 2013 ja on saatavilla Google Play -kaupasta.

Commander Keen in Goodbye, Galaxy!
Kaksiosainen Goodbye, Galaxy! on jatko-osa alkuperäiseen Invasion of the Vorticons -trilogiaan. Se julkaistiin vuoden 1991 loppupuolella. Apogee Software julkaisi jälleen pelin shareware-levitysmuotoa käyttäen, joten neljättä episodia sai levittää ilmaiseksi, kun taas viides episoodi oli tarjolla maksua vastaan.
4. Secret of the Oracle
Commander Keen on juuri saanut kotitekoisen radionsa valmiiksi, kun hän kuulee, että Shikadi-rotu suunnittelee Linnunradan tuhoamista. Kuultuaan tämän hän kiirehtii Gnosticus IV -planeetalle kysyäkseen neuvoa oraakkelin hoitajilta. Hänelle kuitenkin kerrotaan, että hoitajat on vangittu, joten episodin päämääränä on vapauttaa heidät.

5. The Armageddon Machine
Saatuaan tarvitsemansa tiedon oraakkelilta, Commander Keen matkaa Shikadien avaruusasemalle, Omegamaticille. Tehtävänä on edetä avaruusaseman läpi ja deaktivoida se.

Commander Keen in Aliens Ate My Baby Sitter!
Yksiosainen Aliens Ate My Baby Sitter! oli ainoa alkuperäisistä Commander Keen -peleistä, jota ei julkaistu shareware-levitysmuotoa käyttäen. Kyseisen pelin julkaisi FormGen vuoden 1991 loppupuolella ja se oli saatavilla suoraan kaupan hyllyiltä.
6. Aliens Ate My Baby Sitter!
Commander Keenin lapsenvahdin Mollyn sieppaavat Bloogeiksi kutsutut eliöt. Keen matkustaa heidän kotiplaneetalleen Fribbulus Xaxiin ja yrittää pelastaa lapsenvahdin.

Aliens Ate My Baby Sitter! -pelin jälkeen id Software suunnitteli uutta Keen-jatkumoa nimellä The Universe Is Toast!, mutta suunnitelmat kariutuivat, kun jo vuonna 1992 ilmestyneen Wolfenstein 3D:n valtavan menestyksen myötä yritys päätti keskittyä FPS-pelien kehittämiseen.

Commander Keen (Game Boy Color)
Commander Keen julkaistiin Euroopassa 15. kesäkuuta 2001 Game Boy Color -alustalle. Kyseinen peli oli sarjan ainoa, joka ei ollut id Softwaren kehittämä; pelin kehitti David A. Palmer Productions ja julkaisijana toimi Activision.

Commander Keen muissa peleissä
 Commander Keen tekee cameoroolin id Softwaren Doom II -pelin salaisessa tasossa 32 (ei saksalaisissa versioissa).
 Apogeen Duke Nukem -pelin episodin yksi seitsemännessä tasossa Tohtori Proton mainitsee Commander Keenin.
 Apogeen Crystal Caves -pelissä voi nähdä Keenin kypärän episodi kahden tasoissa 8 ja 10 sekä episodi kolmen tasossa kaksi.
 Keen näkyy Apogeen pelien Crystal Caves, Monuments of Mars, Paganitzu, Realms of Chaos ja Stargunner high score -listoilla.
 Peleissä Wolfenstein 3D ja Spear of Destiny Keen mainitaan, jos pelaaja painaa yhtä aikaa näppäimiä B, A ja T.

Aiheesta muualla 

  
 Commander Keen Wiki 
 selaimessa pelattava Commander Keen – Marooned on Mars
 selaimessa pelattava Commander Keen – Secret of the Oracle

Tasohyppelyt
Vuoden 1990 videopelit
Vuoden 1991 videopelit
Vuoden 2001 videopelit
MS-DOS-pelit
Game Boy Advance -pelit
Apogeen pelit